 NA KNA MAREHEMU Muthoni Kirima, ambaye alikuwa shujaa wa uhuru wa kike pekee kufika madaraka ya juu, atazikwa Ijumaa ijayo Septemba 22, 2023, kulingana na tangazo la Gavana wa Nyeri Mutahi Kahiga. Gavana huyo amesema uamuzi huo umefikiwa baada ya mashauriano na kamati andalizi na familia ya Bi Kirima. Kulingana na Bw Kahiga, familia ya marehemu ilikuwa imeomba serikali ya kitaifa na ile ya kaunti kupanga mazishi hayo yafanyike Jumanne Septemba 19, 2023 ili Rais William Ruto na Naibu wake Rigathi Gachagua wahudhurie. Lakini kwa sasa Bw Gachagua yumo katika ziara rasmi Colombia na Cuba huku Dkt Ruto akiondoka nchini Jumatano jioni, Septemba 13, 2023 kuhudhuria kongamano la 78 la Umoja wa Mataifa jijini New York. “Mojawapo ya sababu za kuchelewesha mazishi haya ni kwamba familia na pia Naibu Rais alisema anataka kuyahudhuria na sote twafahamu kwamba Bw Gachagua yupo nje ya nchi kwa sasa na hatarejea mpaka wiki ijayo. Halafu tena Rais ameondoka kwenda Amerika na familia ilitaka viongozi hawa wawili wawepo ndio maana tumeonelea heri yafanyike Ijumaa ijayo Septemba 22,” Bw Kahiga akaambia wanahabari. Kirima ambaye alifariki Septemba 5 akiwa na umri wa miaka 92 alikuwa shujaa pekee wa kike wa Mau Mau kuwahi kupanda ngazi ya juu ya Field Marshal. Mara ya mwisho alipoonekana hadharani ilikuwa Agosti 7, 2023 wakati wa uzinduzi wa kituo cha mabasi cha Asian Quarters ambacho kimebadilishwa jina na Rais Ruto na kuitwa Field Marshal Muthoni Kirima Bus Stop. Siku chache baadaye, akiwa na Muthoni Mathenge ambaye ni mjane wa shujaa wa Mau Mau Jenerali Mathenge, walionana na Rais katika Ikulu ya Sagana mjini Nyeri. Rais Ruto amemtaja marehemu kama shujaa aliyechangia pakubwa vita vya uhuru wa Kenya kutoka kwa utawala wa ukoloni. “Alikuwa jasiri, mchapakazi na aliipenda familia yake. Alitumikia jamii yake na kujitolea kwa ajili ya nchi yetu akiwa kwenye mstari wa mbele. Pumzika kwa amani Shujaa wetu,” Rais Ruto akaandika kwa mtandao wa Twitter. Kadhalika, Naibu Rais Rigathi Gachagua amemuomboleza kwa kusema, “Naungana na familia yake na vizazi vya vita vya Ukombozi vya Maumau kuomboleza kifo cha Mama yetu, Shujaa Muthoni wa Kirima. Aliongoza wapiganaji wa Maumau baada ya kutekwa nyara kwa shujaa Dedan Kimathi ambaye alihudumu kama msaidizi wake wa kibinafsi, baada ya kusalitiwa na wenzake. Tunabaki kuwa na deni kwa mashujaa hao waliojitolea kuikomboa nchi yetu,” Bw Gachagua akasema. Kirima alizaliwa 1930 na anasemekana kumfuata mumewe, Jenerali Mutungi Gichuhi kwenye msitu wa Nyandarua kuungana na wapiganaji wa Mau Mau. Inasemekana Dedan Kimathi alimpa jina la ‘ndege’ kwa sababu ya uwezo wake mfaafu wa kupambana na askari wakoloni. Kutakuwa na misa ya wafu katika uwanja wa Kinunga, kabla ya mwili wake kupelekwa kwa mazishi katika kijiji cha Ihua, kaunti ndogo ya Tetu, kulingana na alivyotaka. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  